Μονμπριζόν (Λουάρ)

Το Μονμπριζόν (γαλλικά: Montbrison) είναι γαλλική κοινότητα, στο νομό Λουάρ στην περιοχή Ωβέρνη-Ρον-Αλπ.

Είναι ιστορική πόλη, με πρώτη αναφορά από τα τέλη του 11ου αιώνα και υπήρξε μία από τις ιστορικές πρωτεύουσες του Φορέζ. Από αυτό το λαμπρό παρελθόν, η πόλη διατηρεί μια σημαντική κληρονομιά, της οποίας η πιο επιβλητική εικόνα είναι η εκκλησία Νοτρ-Νταμ-ντ'Εσπεράνς.

Το Μονμπριζόν, μαζί με την Ροάν, είναι οι δύο υπονομαρχίες του νομού Λουάρ. Το 1973 συνενώθηκε με την κοινότητα Μουάν.

Είναι μία από τις δύο υπονομαρχίες του νομού, με πληθυσμό 15.569 κατοίκους (2016) και το κέντρο ευρύτερου πολεοδομικού συγκροτήματος που συγκεντρώνει 33.886 κατοίκους (2016).

Οι κάτοικοι ονομάζονται Μονμπριζοναί (ζ).

Γεωγραφικά στοιχεία 

Το Μονμπριζόν βρίσκεται στο δυτικό τμήμα του νομού Λουάρ στα ανατολικά του Κεντρικού Ορεινού Όγκου (Μασίφ Σαντράλ), στην περιοχή Ωβέρνη-Ρον-Αλπ.  Ήταν μέρος της πρώην διοικητικής περιοχής Ρον-Αλπ, πλέον Ωβέρνη-Ρον-Αλπ. 

Είναι μία από τις δύο υπονομαρχίες του νομού, με πληθυσμό 15.569 κατοίκους (2016) και το κέντρο ευρύτερου πολεοδομικού συγκροτήματος που συγκεντρώνει 33.886 κατοίκους (2016).

Η πόλη είναι κτισμένη στις όχθες του ποταμού Βιζεζί σε μέσο υψόμετρο 400 μέτρων και έχει έκταση 16,33 τετραγωνικά χιλιόμετρα. Χάρτης του νομού Λουάρ. 

Το Μονμπριζόν είναι τμήμα της φυσικής και ιστορικής περιοχής Φορέζ. Η πόλη βρίσκεται στην άκρη της πεδιάδας του Φορέζ, στους πρόποδες από τα όρη του Φορέζ. 

Απέχει 75 χιλιόμετρα από τη Λυών και 37 χιλιόμετρα από το Σαιντ-Ετιέν. Η σιδηροδρομική του σύνδεση είναι η γραμμή Σαιντ-Ετιέν-Γλερμόν-Φεράν.

Το Μονμπριζόν υπόκειται σε ημι-ηπειρωτικό κλίμα με σχετικά χαμηλή βροχόπτωση (699 mm ετησίως κατά μέσο όρο) και ασυνήθιστα υψηλές θερμοκρασίες, όταν φυσά ο νότιος άνεμος.

Ιστορία 

Η πόλη Μονμπριζόν αναπτύχθηκε στην περιοχή γύρω από το κάστρο των κομήτων της περιοχής του Φορέζ, του οποίου έγινε αργότερα η πρωτεύουσα. Η παλαιότερη καταγεγραμμένη αναφορά στην πόλη χρονολογείται από τα τέλη του 11ου αιώνα, στην πράξη ίδρυσης Νοσοκομείου-πτωχοκομείου της πόλης.

Μετά τις επιθέσεις των αγγλικών στρατευμάτων στην αρχή του Εκατονταετούς Πολέμου, κατασκευάστηκαν τείχη γύρω από την πόλη. Κατά τη διάρκεια των θρησκευτικών πολέμων, η πόλη κατελήφθη και λεηλατήθηκε από τις προτεσταντικές δυνάμεις του Φρανσουά ντε Μπωμόν το 1562, με ωμότητες να διαπράττονται, όπως όταν η φρουρά της πόλης ρίχτηκε από τα τείχη και βρήκαν τραγικό θάνατο στα αιχμηρά σίδερα που είχαν τοποθετήσει οι επιτιθέμενοι.

Το μοναστήρι Ντε λα Βιζιτασιόν, που πλέον στεγάζει το Δικαστικό μέγαρο, ιδρύθηκε το 1643 κατά τη διάρκεια μιας περιόδου έντονης πείνας. Η πόλη υπέστη σειρά κακών συγκομιδών καθώς και ένα ξέσπασμα πανώλης μεταξύ των ετών 1648-1653. Η Αυγουστινιακή Μονή ιδρύθηκε το 1654, ακολουθούμενη από το Νοσοκομείο για να στεγάσει τους φτωχούς το 1659. 

Κατά τη διάρκεια της βασιλείας του Φραγκίσκου Α', το Μονμπριζόν περιήλθε στο στέμμα της Γαλλίας.

Από το Μονμπριζόν μέχρι το Μονρόν-λε-Μπαιν λειτούργησε από το 1839 έως το 1848 το πρώτο, συρόμενο από άλογα, τραμ στην Ευρώπη.

Από την 1η Ιανουαρίου 2013, η κοινότητα Mουάν, συνδεδεμένη από το 1973, τελικά ενσωματώθηκε μετά από δημοψήφισμα. Η ιστορία του Mουάν ανάγεται στον 1ο και 2ο αιώνα μ.Χ.  και ήταν η αρχαία γαλατο-ρωμαϊκή πόλη θερμών πηγών Aquae Segetae. Τα ερείπια του ρωμαϊκού θεάτρου, χωρητικότητας 8.000 ατόμων, είναι ακόμη ορατά.

Οικονομία 
Η κοινότητα δίνει το όνομά της στο δημοφιλές μπλε τυρί Φουρμ του Μονμπριζόν, το οποίο παράγεται στην περιοχή εδώ και αιώνες. Το 1972 έλαβε την ετικέτα Ελεγχόμενης ονομασίας προέλευσης.

Αξιοθέατα 

Η πόλη του Μονμπριζόν διατηρεί την πλούσια ιστορία της με πολλές αρχιτεκτονικές μαρτυρίες, όπως  

 Η εκκλησία Νοτρ-Νταμ-ντε-λ'Εσπεράνς (η Παναγία της Ελπίδας) του Μονμπριζόν ιδρύθηκε από τον Γκύ Δ', κόμη του Φορέζ. Η κατασκευή αυτής της γοτθικής εκκλησίας διήρκεσε σχεδόν δυόμισι αιώνες (1223-1466). Το ιστορικό μνημείο, όπως και το εκκλησιαστικό όργανο Callinet, εμφανίζεται στον πρώτο κατάλογο των ιστορικών μνημείων του Προσπέρ Μεριμέ από το 1840. Με την όμορφη αρχιτεκτονική του, κυριαρχεί στις στέγες του ιστορικού κέντρου της πόλης και είναι μια από τις ομορφότερες εκκλησίες σε ολόκληρη την περιοχή.
 τα ιδιωτικά αρχοντικά
 παρεκκλήσια και παλιά μοναστήρια
 το μουσείο Αλλάρ, που στεγάζεται σε ένα αρχοντικό, εκθέτει συλλογές ορυκτών, πτηνών και κούκλες από όλο τον κόσμο. Πίσω από το μουσείο είναι ένας ευχάριστος κήπος για περίπατο.

 Οι όχθες και οι γέφυρες του ποταμού Βιζεζί που διασχίζει την κοινότητα.
 Το 2019, η αγορά της πόλης εξελέγη η πιο όμορφη αγορά στη Γαλλία.

Παραπομπές

Εξωτερικοί σύνδεσμοι 
 Η επίσημη σελίδα της πόλης (γαλλικά)

Πόλεις της Γαλλίας
Πόλεις του Ρον-Αλπ